Maana 43nan: Zozuwe kɛra jama kuntigi ye
MUSA tun b’a fɛ ka don Kanaan jamana na ni Israɛldenw ye. O kama, a ko: ‘A to ne ka Zurudɛn baji tigɛ, jamana ɲuman min be a kɔfɛ, ne ka se k’o ye.’ Nka, Jehova y’a fɔ ko: ‘O koo dabila! Kana o kuma fɔ ne tulo kɔrɔ tugun!’ I b’a lɔn fɛɛn min kama Jehova y’o fɔ wa?
Koo min kɛra loon min na Musa ye farakuru gosi, o lo y’a to Jehova ye nin fɔ. I hakili b’a la ko Musa ni Arɔn tun ma bonya la Jehova kan. U m’a fɔ jama ye ko Jehova lo y’a kɛ jii bɔra farakuru la. O lo kama Jehova y’a fɔ ko a tɛna a to u ka don Kanaan jamana kɔnɔ.
Kalo damanin Arɔn sanin kɔ, Jehova y’a fɔ Musa ye ko: ‘Zozuwe weele k’a lɔ sarakalasebaga Eleyazari ni jama ɲɛɛ kɔrɔ. Ani i k’a fɔ u bɛɛ ɲɛɛ na ko Zozuwe lo bena kɛ u kuntigi kura ye.’ Jehova ye min fɔ, Musa ye o lo kɛ. (A filɛ jaa kan.)
O kɔ, Jehova y’a fɔ Zozuwe ye ko: ‘Barika don i yɛrɛ la, k’i jaa gwɛlɛya, bari e lo bena don ni Israɛldenw ye jamana nin kɔnɔ, ne ye min layidu ta u ye. Ne yɛrɛ bena kɛ n’i ye.’
O tɛmɛnin kɔ, Jehova y’a fɔ Musa ye ko a ka yɛlɛ Nebo kulu kan Mowabu kɛnɛba la. K’a to kulu sanfɛ, Musa tun be se ka Kanaan jamana ɲuman filɛ Zurudɛn baji kɔfɛ. Jehova y’a fɔ ko: ‘Ne ye jamana min layidu ta Ibrayima, Isiyaka ani Yakuba bɔnsɔnw ye, o lo ye nin ye. Ne y’a to i k’a ye, nka ne tɛna a to i ka don a kɔnɔ.’
Musa sara Nebo kulu kan yen. A tun be ni saan 120 ye, nka a tun be yeli kɛ ka ɲɛ halibi, a fanga fana tun ma ban. Jama dusu tiɲɛna kosɔbɛ ani u kasira sabu Musa tun sara. Nka, u ninsɔndiyara u ka kuntigi kura Zozuwe koo la.
Nɔnburuw 27:12-23; Deteronɔmu 3:23-29; 31:1-8, 14-23; 32:45-52; 34:1-12.
Ɲiningaliw
- Jaa nin kan cɛɛ fila juman lo lɔnin lo ni Musa ye?
- Jehova ye mun lo fɔ Zozuwe ye?
- Mun na Musa yɛlɛla Nebo kulu kan, ani Jehova ye mun lo fɔ a ye?
- Musa saan joli tun lo a satuma na?
- Mun lo tun ye jama dusu tiɲɛ, nka sababu juman tun b’u fɛ ka ninsɔndiya?
Ɲiningali wɛrɛw
- Nɔnburuw 27:12-23 kalan.
Jehova tun ye kunkanbaaraba juman di Zozuwe ma, ani mun lo b’a yira ko Jehova b’a janto a ka mɔgɔw la bi? (Nɔnb. 27:15-19; Kɛw. 20:28; Eburuw 13:7)
- Deteronɔmu 3:23-29 kalan.
Mun na Jehova m’a to Musa ni Arɔn ka Zurudɛn baji tigɛ ka don layidu jamana kɔnɔ, ani an be se ka kalan juman lo sɔrɔ o la? (Det. 3:25-27; Nɔnb. 20:12, 13)
- Deteronɔmu 31:1-8, 14-23 kalan.
Musa ye kuma laban minw fɔ Israɛldenw ye o b’a yira cogo di ko a y’a yɛrɛ majigi ka sɔn Jehova ka ɲangili ma? (Det. 31:6-8, 23)
- Deteronɔmu 32:45-52 kalan.
Ala ka Kuma ka kan ka nɔɔ juman to an ka ɲɛnamaya kɛcogo kan? (Det. 32:47; Lev. 18:5; Eburuw 4:12)
- Deteronɔmu 34:1-12 kalan.
Hali k’a to Musa ɲɛɛ ma la Jehova kan yɛrɛyɛrɛ la, jɛnɲɔgɔnya min tun be ale ni Jehova cɛ, Deteronɔmu 34:10 be mun lo yira o koo la? (Ɛkiz. 33:11, 20; Nɔnb. 12:8)
dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn dyu_Latn